मार्क्स के विपरीत, ग्राम्शी ने ‘प्राधान्य’ के सिद्धान्त के द्वारा अधिरचना के महत्व को स्वीकार किया है. उसने पूंजीवादी समाज की अधिरचना के दो स्तरों का उल्लेख किया (और इसी आधार पर समाज में बौद्धिक लोगों की भूमिका को दो वर्गों में विभाजित किया) – नागरिक समाज और राजनीतिक समाज. नागरिक समाज में वे समस्त निजी संस्थायें शामिल हैं जो बल प्रयोग न करके सहज प्रयास द्वारा सामाजिक व राजनीतिक चेतना का निर्माण करती हैं- जैसे – चर्च, क्लब, स्कूल, पत्रिकायें आदि. इसके विपरीत राजनीतिक समाज में वे सरकारी संस्थाएं आती हैं जो सीधे प्रभुत्व द्वारा अधिपत्य स्थापित करने का प्रयास करती हैं जैसे – सरकार, न्यायालय, पुलिस बल, सेना आदि. ये संस्थाएं राज्य के पर्यायवाची के रूप में देखी जाती हैं.